Groot pret wag op #NetGIRLS-bootreis(Foto verskaf) Vroue, jonk en oud, kan solank hul vere regskud en tiaras afstof vir ŉ onvergeetlike bootreis van Durban na die Portugese Eilande. Droom solank oor ŉ skemerkelkie langs die swembad op ŉ luukse skip op die oop blou see, want dis tyd om saam met die meisies fees te vier. Vanaf Vrydag 3 Maart 2023 tot Maandag 6 Maart 2023 doen Finesse Voelgoed-tydskrif dit vir die 12de keer – en dit vir ŉ goeie doel! Die #NetGIRLS-bootreis in 2023 is jou kans om vir een naweek te vlug van die hope vuil skottelgoed, die kinders se huiswerk en aandete maak. Kom weg uit jou saai roetine en leef ŉ slag soos ŉ koningin. Jy hoef nie beddens op te maak, kos te maak of skottelgoed te was nie. Al wat jy hoef te doen, is terugsit en ontspan op die luukse MSC Orchestra. Met vyf restaurante, luukse kajuite en ŉ asemrowende eiland met ŉ kristalhelder see wat op jou wag, is die lewe ŉ lied! Buiten ontspanning kan passasiers met ander vroue netwerk en skouers skuur met bekendes soos Willem Botha, Andriette Norman, Lynette Beer, Gretha Wiid, Reandi Grey, Elana Afrika-Bredenkamp, Catherine Van Heerden en Venessa Schoeman. (Foto verskaf) Vanjaar baat Solidariteit Helpende Hand se FroueVonds* by die swierige geleentheid. “Daar is groot opwinding onder die dames oor hierdie geleentheid en ons kan nie wag om die hart van die FroueVonds en die roeping van Solidariteit Helpende Hand te deel met duisende vroue op die bootreis nie,” sê René Roux, adjunk- uitvoerende hoof van kommunikasie by Helpende Hand. “Die FroueVonds staan haar plekkie vol binne die groter prentjie van Helpende Hand om vroue in Suid-Afrika te bemagtig. Hier kry ons die geleentheid duisende vroue te bereik en vir hulle te vertel hoe ons opleiding en ondersteuning bied aan vroue.” Roux sê vroue is die hartklop van ons samelewing. Daar is dikwels goed wat in die pad staan van voluit vrou-, meisie-, suster-, ma- en vriendin- wees. Hierdie goed wat in die pad van dít staan kan fisies, emosioneel en geestelik van aard wees. “Die FroueVonds wil hier ingryp om dié gapings te vul, die brug te bou tot ŉ beter lewe, die kettings van armoede te verbreek wat dreig om te vernietig, sodat vroue wat deur hierdie goed gekeer word, uiteindelik as gesonde vroue in die samelewing kan funksioneer. Gesonde vroue lei tot gesonde gesinne en gesonde gemeenskappe. Die FroueVonds doen dit deur volhoubare projekte, in samewerking met ander vennote, aan te pak. So, bring jou ma, vriendinne, sussies, skoonsussies en niggies, en kom ontspan saam met Finesse en Helpende Hand. Bespreek by https://www.msccruises.co.za/cruise-deals/theme-cruises/finesse-netgirls-bootreis of bel MSC by 011 844 6073 en sê jy bespreek vir die Finesse-opsie.